Nok en asylbåt kantret utenfor Australia
Båten begynte å ta inn vann og var i ferd med å synke da den australske redningstjenesten gikk til aksjon. Flere båter, blant annet et marinefartøy, rykket ut til havaristen. Ifølge australske myndigheter ble 106 personer plukket opp fra sjøen, mens fem er savnet og fryktes omkommet. Båten sto loddrett og lå delvis under vann da skipene ankom. Det er ikke kommet opplysninger om hvor båtflyktningene kommer fra, og om det eventuelt var barn om bord. Christmas Island tilhører Australia, men ligger i Indiahavet 50 mil sør for Jakarta i Indonesia. Over 18.000 asylsøkere kommer til Australia hvert år, de fleste i skrøpelige båter over havet fra farvannet rundt Indonesia.Australias asylpolitikk er ett av de viktigste spørsmålene foran valget på ny nasjonalforsamling, som holdes om knappe tre uker. Forrige måned varslet den sosialdemokratiske statsministeren Kevin Rudd at asylsøkere som kommer til landet sjøveien, ikke lenger kommer til å få opphold i Australia, selv om de er reelle asylsøkere. I stedet skal de sendes videre til Papua Ny-Guinea mens søknaden behandles, og eventuelt bosettes der. Avgjørelsen har vakt mye kritikk fra menneskerettsgrupper.Samtidig som båten med flyktninger havarerte, diskuterte australske ministre tiltak mot menneskesmugling med utsendinger fra i alt 13 land i Indonesia. Både utenriksminister Bob Carr og migrasjonsminister Tony Burke deltok i samtalene, som endte med at deltakerne lovet å samarbeide om håndteringen av asylsøkere og menneskesmugling i Asia og Stillehavet. Afghanistan, Myanmar, Pakistan og Sri Lanka deltok også på møtet. Mange av asylsøkerne som tar seg til Australia, kommer nettopp fra disse landene. Iran var imidlertid ikke representert, selv om en tredel av båtflyktningene som har forsøkt å ta seg til Australia i år, er iranere.
Fem er savnet og flere fryktes omkommet etter en båt med asylsøkere sank ved australske Christmas Island.